[bookmark: H1_חוק_עזר_למועצה_המקומית_אלפי_מנשה_היטל]חוק עזר למועצה המקומית אלפי מנשה (היטל ואגרת ביוב), 
התשע"ב-2011

בתוקף סמכותה לפי סעיפים 68 ו-88 לתקנון המועצות המקומיות (יהודה והשומרון), תשמ"א-1981 (להלן: "תקנון"), מתקינה המועצה המקומית אלפי מנשה חוק עזר זה:

1. 	בחוק עזר זה -
"אגרת ביוב" - אגרה המורכבת מאגרת תפעול, אגרת טיהור ואגרת קרן שיקום;
"אגרת קרן שיקום" - אגרה המוטלת לכיסוי הוצאות החלפה ושיקום של מערכת הביוב;
"אגרת תפעול" - אגרה המוטלת לכיסוי הוצאות התחזוקה וההפעלה השוטפת של מערכת הביוב;
"אגרת טיהור" - אגרה המוטלת לכיסוי הוצאות תחזוקה והפעלה של מכון טיהור מי השופכין אליו מוזרמים השפכים של המועצה;
"אדמה חקלאית" - קרקע שאין עליה בנין, שייעודה על פי תכנית שאושרה על ידי מוסד התכנון המוסמך הוא לחקלאות ושלא ניתן לגביה היתר לשימוש למטרה אחרת, ואין משתמשים בה בפועל למטרה אחרת;
"אישור בקשה להיתר בניה חדשה - אישור בקשה למתן היתר בניה בידי מוסד התכנון המוסמך;
"ביב פרטי", "ביב ציבורי", "ביוב", "בעל", ו"מחזיק" של נכס, "נכסים"  - כהגדרתם בתקנון;
"ביב מאסף" - ביב שהשופכין נזרמים אליו בעיקר מביבים ציבוריים;
"בניה חדשה" - הקמת בנין חדש בנכס או תוספת לבנין קיים הניצב בנכס;
"בניה חורגת" - בניה חדשה שנבנתה בלא היתר בניה או בסטייה מהיתר שניתן על ידי מוסד התכנון המוסמך;
"בנין" -	מבנה, בין שהוא ארעי ובין שהוא קבוע, בין שבנייתו הושלמה ובין אם לאו, הבנוי אבן, בטון, טיט, ברזל, עץ או כל חומר אחר, לרבות חלק של מבנה כאמור וכל דבר המחובר לו חיבור של קבע;
"היטל" או "היטל ביוב" - היטל המוטל לכיסוי הוצאות של התקנת ביוב או של קנייתו בהתאם לחוק עזר זה;
"היטל קודם" - היטל ביוב לפי חוק עזר קודם;
"המהנדס" - מהנדס המועצה או עובד מועצה שסמכויות המהנדס הואצלו לו לפי סעיף 65יח' לתקנון;
"המועצה" - המועצה המקומית אלפי מנשה;
"הממונה על הרכוש" - הממונה על הרכוש הנטוש והממשלתי באזור יהודה ושומרון;
"הפרשי הצמדה", "מדד", "תשלומי פיגורים" - כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980 כפי תוקפו בישראל מעת לעת;
"חוק עזר קודם" - כל חוק עזר למועצה בדבר ביוב שקדם לחוק עזר זה;
"נכס אחר" - כל נכס שאינו נכס למגורים;
"נכס למגורים" -	נכס המיועד או המשמש בפועל למגורים;
"עבודות ביוב" - עבודות הנדרשות להתקנתו או לקנייתו של ביוב, או שלב משלביו, לרבות כל עבודה או מטלה הנדרשת לצורך אלו;
"קומה" - חלל המשתרע בין שתי רצפות סמוכות הנמצאות זו מעל זו, הנמדד על-פי גובהו המזערי של אותו חלל;
"ראש המועצה" - לרבות עובד מועצה שראש המועצה הסמיך אותו לעניין חוק עזר זה;
"שטח בניין" - הסכום במ"ר של שטחי כל הקומות בבניין לרבות:
(א)	שטחה של בנייה חורגת;
(ב)	שטחו של בניין או שטחה של תוספת לבניין העתידים להיבנות, שאושרה לגביהם בקשה להיתר בנייה - לפי הבקשה שאושרה;
"שטח המיועד להפקעה" - שטח המיועד לצרכי ציבור ואשר מוסד התכנון המוסמך הודיע כי בכוונתו להפקיעו בהתאם להוראות הדין החל במקום;
"שטח המיועד לצרכי ציבור" - שטח קרקע או שטח בנין המיועד בתכנית שאושרה על ידי מוסד תכנון מוסמך לצרכי ציבור;
"שטח קומה" - הסכום הכולל במ"ר של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים; 
"שטח קרקע" - שטחה הכולל של הקרקע שבנכס לרבות הקרקע שעליה ניצב בנין;
"שימוש חורג" - שימוש הנעשה בנכס שלא בהתאם לייעודו על פי תוכנית שאושרה בידי מוסד התכנון המוסמך;
"תעודת גמר" - אישור מאת מוסד התכנון המוסמך לפי סעיף 37א' לחוק תכנון ערים, כפרים ובנינים לשנת 1966;
"תעריפי ההיטל המעודכנים", "תעריפי האגרה המעודכנים" - תעריפי ההיטל או האגרה שבתוספת בשיעורם המעודכן במועד הוצאת דרישת התשלום;
"תעריפי ההיטל שבתוקף", "תעריפי האגרה שבתוקף" - תעריפי ההיטל או האגרה שבתוספת לפי שיעורם המעודכן ביום התשלום לקופת המועצה.

2. 	(א)	היטל ביוב נועד לכיסוי הוצאות המועצה בשל התקנת מערכת הביוב או קנייתה, בלא זיקה לעלות ההתקנה או הקניה של שלבי ביוב המשמשים את נכס החייב דווקא.
(ב)	היטל ביוב יוטל בהתקיים אחד מאלה:
(1)	תחילת ביצוע עבודות להתקנת מערכת ביוב אשר תשמש את הנכס נושא החיוב במישרין או בעקיפין;
תעודת המהנדס בדבר תחילת ביצוע עובדות ביוב תשמש ראיה לדבר;
(2)	אישור בקשה להיתר בניה חדשה, ובלבד שקיימת מערכת ביוב המשמשת או המיועדת לשמש את הנכס נושא החיוב במישרין או בעקיפין, בין שהותקנה טרם תחילתו של חוק עזר זה ובין שהותקנה לאחריה, או שהחלו העבודות להתקנתה של מערכת ביוב כאמור;
(3)	בניה חורגת בנכס.

3. 	(א)	היטל ביוב לנכס יחושב לפי שטח הקרקע ושטח הבניין שבנכס וסכומו יהיה הסכום המתקבל ממכפלת שטח הקרקע ושטח הבניין בנכס בתעריפי ההיטל שבתוספת הראשונה.
(ב)	היטל שעילתו קבועה בסעיפים 2(ב)(1) או 5(ב) ישולם לפי תעריפי ההיטל המעודכנים; 	
היטל שעילתו קבועה בסעיף 2(ב)(2) או 5(ג) ישולם לפי תעריפי ההיטל שבתוקף.
(ג)	שולמו בעד נכס, היטל קודם, או היטל ביוב (להלן - חיוב ראשון), בשל ביצוע שלב ביוב, לא ייכללו שטח הקרקע ושטח הבניין בנכס, בעת הטלתו של החיוב הראשון ואשר בעדם שולם אותו חיוב, במניין השטחים לפי סעיף קטן (א), לצורך חישוב ההיטל לפי חוק עזר זה בשל אותו שלב ביוב.
(ד)	שולם בעד נכס, חיוב הראשון, בשל ביצוע שלב ביוב, יחויב בעל הנכס פעם נוספת בתשלום היטל ביוב עבור אותו שלב ביוב, בעד בניה חדשה שנבנתה בנכס או שאושרה בנייתה לאחר ששולם החיוב הראשון.
(ה)	אושרה בקשה להיתר בניה עבור בניה חדשה תחת בנין שנהרס וששולם בעדו חיוב ראשון יחושב ההיטל בשל הבניה החדשה על בסיס שטחה בניכוי שטח הבניין שנהרס כאמור.
(ו)	נוכחה המועצה לדעת, לאחר גמר בנייתו של בנין, כי שטחו הבנוי בפועל אינו זהה לשטח הבניין שלגביו אושרה הבקשה להיתר בניה ושעל פיו שולם ההיטל, תשיב לבעל הנכס או תגבה ממנו, לפי העניין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

4. 	(א)	בעל נכס חייב בתשלום היטל ביוב בשל בניה חורגת שנבנתה בנכס.
(ב)	לעניין סעיף קטן (א) יראו את יום תחילת הבניה החורגת, כפי שייקבע בידי המהנדס, או את יום תחילת ביצוע עבודות הביוב, לפי המועד המאוחר שבהם, כמועד שבו התגבש מועד החיוב בהתאם לסעיף 2(ב)(3) (להלן - מועד התגבשות החיוב).
(ג)	לצורך תשלום ההיטל לפי סעיף זה, תמסור המועצה לחייב דרישת תשלום.
(ד)	סכום ההיטל בשל הבניה החורגת יהא הסכום הגבוה מבין אלו:
1)	סכום המחושב לפי תעריפי ההיטל במועד התגבשותה חיוב בתוספת תשלומי פיגורים;
2)	אם הועלו תעריפי ההיטל במועד כלשהו לאחר מועד התגבשות החיוב (להלן - מועד ההעלאה) - סכום המחושב לפי תעריפי ההיטל המעודכנים בתוספת  תשלומי פיגורים החל מהמועד המאוחר מבין אלו:
(א)	מועד ההעלאה;
(ב)	חמש שנים טרם המועד שבו התגלתה הבניה החורגת;
לעניין סעיף קטן זה, "הועלו תעריפי ההיטל" - העלאת תעריפים באמצעות תיקונו של חוק העזר.
(ה)	שולם ההיטל ונהרס בנין המהווה בניה חורגת בתוך 5 שנים מיום תחילת הבניה, תשיב המועצה לבעל הנכס את ההיטל ששילם בשל הבניה החורגת, בניכוי 20% משיעור ההיטל בשל כל שנה או חלק ממנה, בצירוף הפרשי הצמדה מיום התשלום ועד יום ההשבה.

5. 	(א)	בעל נכס מסוג אדמה חקלאית לא ישלם בעדו היטל ביוב.
(ב)	חדל נכס מלהיות אדמה חקלאית, מששונה ייעודו בתכנית, חייב בעליו בהיטל ביוב לפי הוראות חוק עזר זה.
(ג)	חדל נכס מלהיות אדמה חקלאית, משניתן לגביו היתר לשימוש חורג, חייב בעליו בהיטל ביוב לפי הוראות חוק עזר זה.
(ד)	חדל נכס מלהיות אדמה חקלאית, בלי שניתן לגביו היתר כאמור בסעיף קטן (ג) ובלי ששונה ייעודו בתכנית, יחולו הוראות סעיף 4, בשינויים המחוייבים לפי העניין.
(ה)	ההיטל לפי סעיפים קטנים (ב) עד (ד) יוטל בכפוף לקיומה של מערכת ביוב המשמשת או המיועדת לשמש את הנכס במישרין או בעקיפין, או בכפוף לתחילת עבודות להתקנתה של מערכת ביוב כאמור, בין טרם תחילתו של חוק עזר זה ובין לאחריה.

6. 	(א)	לא יוטל חיוב בהיטל ביוב בעד שטח המיועד להפקעה.
(ב)	שילם בעל נכס היטל בעבור נכס ובמהלך 5 השנים שממועד תשלום ההיטל הוחל בהליך הפקעה וניתנה הודעה בהתאם להוראות הדין החלות במקום, תשיב המועצה לבעל הנכס את ההיטל ששילם בניכוי 20% מסכום ההיטל בעבור כל שנה או חלק מנה, בצירוף הפרשי הצמדה מיום התשלום ועד יום ההשבה.

7. 	(א)	לצורך תשלום ההיטל, תמסור המועצה לחייב דרישת תשלום שבה יפורט סכום ההיטל, הסעיף בחוק העזר מכוחו הוטל ההיטל, תעריפי ההיטל המעודכנים אשר שימוש[endnoteRef:1] בסיס לחישובו, מידות הנכס ששימוש[endnoteRef:2]  יסוד לחיוב, דרכי תשלום ההיטל ומועד תשלומו. [1:  כך נכתב במקור.]  [2:  כך נכתב במקור.] 

(ב)	דרישת התשלום תימסר בעת התגבשות עילת החיוב כקבוע בסעיפים 2(ב), 4 ו-5 לחוק עזר זה.
(ג)	לא נמסרה מסיבה כלשהי דרישת תשלום באחד מהמועדים הנזכרים בסעיף קטן (ב) (להלן - מועד החיוב המקורי), רשאית המועצה למסור את דרישת התשלום טרם מתן תעודת העברה לרשם המקרקעין ביהודה והשומרון או טרם מתן אישורה לצורך העברת זכויות חכירה לממונה על הרכוש ביהודה והשומרון או טרם מתן תעודת גמר. במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.
(ד)	אין בפגם שנפל בדרישת תשלום או באי מסירתה במועדים הנקובים בסעיף קטן (ב) כשלעצמם, כדי לגרוע מחובת בעל נכס לשלם היטל ביוב.
(ה)	דרישת תשלום שנמסרה לפי -
1)	סעיפים 2(ב)(1), 4 או 5(ב) תיפרע בתוך שלושים ימים ממועד מסירתה
2)	סעיפים 2 (ב)(ק), 5(ג), או 5(ג)[endnoteRef:3], או 7(ג) תיפרע בתוך 14 ימים ממועד מסירתה ובכל מקרה כנגד הוצאת התעודה או האישור וכתנאי להוצאתם. [3:  כך נכתב במקור.] 

(ו)	לא התאפשר חיבורו של נכס למערכת הביוב, רשאי המהנדס לדחות את תשלום ההיטל לפי סעיפים 2(ב)(2), 4 ו-5 בעד אותו נכס, ובלבד שמועד תשלום ההיטל יחול לא יאוחר מהיום שבו ניתן לחבר את הנכס למערכת הביוב, לפי קביעת המהנדס.

8. 	(א)	חיבור ביב פרטי לביוב לא יעשה אלא בידי המועצה, או מי מטעמה, ובכפוף לתשלום היטל ביוב או היטל קודם לפי הוראות חוק עזר זה.
(ב)	בעל נכס הרוצה בחיבור ביב פרטי שבנכסו לביוב, יגיש למהנדס בקשה בכתב בצירוף תוכנית החיבור, ואם היה הביב בתחומה של רשות מקומית אחרת, יצרף את הסכמת אותה רשות מקומית לכך.
(ג)	המהנדס לא יאשר חיבור כאמור בסעיף קטן (א), אלא בכפוף לקיום הוראות חוק עזר זה וכן כל דין העוסק בהתקנת ביוב, לרבות חוק התכנון והבניה.
(ד)	על אף האמור בסעיף קטן (א), רשאית המועצה להורות על חיבור בלא ששולם היטל, בהתקיים נסיבות מיוחדות שעניינן שיקולי מניעת נזק סביבתי, על פי קביעת המהנדס.

[bookmark: H2_התקנת_ביב_פרטי]התקנת ביב פרטי
9. 	(א)	לא יבצע אדם עבודות להתקנת ביב פרטי, לא ישנו ולא יתקנהו, אלא לפי היתר בכתב מאת המהנדס ולפי תנאי ההיתר.
(ב)	בקשה להיתר, כאמור בס"ק (א) לעיל, תוגש בכתב בצירוף תוכנית הביב, השינוי או התיקון, בהתאם לעניין.
(ג)	המועצה או המהנדס רשאים לדרוש מבעל הנכס, בהודעה בכתב, לבנות, לשנות או לתקן ביב פרטי בנכסו. ההודעה תכלול את התנאים והמועד לביצוע העבודה, וכן את ההוראה בדבר סמכותה של המועצה בהתאם לחוק עזר זה.
(ד)	בעל נכס שקיבל הודעה, כאמור, חייב למלא אחריה.

[bookmark: H2_אגרת_ביוב]אגרת ביוב
10. 	(א)[endnoteRef:4]	מחזיק בנכס ישלם למועצה אגרת ביוב; סכום האגרה יהיה הסכום המתקבל ממכפלת כמות המים שנצרכה בידי המחזיק בתעריפי האגרה הנקובים בתוספת השניה לפי תעריפי האגרה המעודכנים; [4:  במקור מופיע ס"ק (א) בלבד.] 

לענין סעיף קטן זה - "כמות המים שנצרכה" - כמות המים כפי שנמדדה במד המים המותקן בנכס בניכוי כמות המים לגינון ציבורי, ובהיעדר מד מים שהותקן בידי המועצה - כמות המים שבעדה מחויב הצרכן בתשלום אגרת מים.
לענין זה "מים לגינון ציבורי" - כהגדרתם בכללי תאגידי מים וביוב (חישוב עלות שירותי מים וביוב והקמת מערכת מים או ביוב), התש"ע-2009, כפי תוקפם בישראל מעת לעת.

[bookmark: H2_קרן_שיקום]קרן שיקום
11. 	כספי אגרת קרן שיקום שייגבו יופקדו בחשבון ייעודי נפרד שינוהל כקרן ייעודית, וישמשו את המועצה לכיסוי הוצאות ההחלפה ושיקום מערכת הביוב ולמטרה זו בלבד.

[bookmark: H2_תשלומים_דרישה_לתשלום_אגרת_ביוב]תשלומים דרישה לתשלום אגרת ביוב
12. 		אגרת ביוב תשולם יחד ובאותו מועד עם חשבון צריכת המים התקופתי המשתלם לפי חוקי העזר של המועצה, תוך 14 ימים מתאריך מסירת הודעת הדרישה על כך מאת המועצה, או במועד מאוחר אחר שיקבע בהודעת הדרישה.
[bookmark: H2_סמכויות_אכיפה]סמכויות אכיפה
13. 	(א)	מהנדס המועצה או מי מטעמו רשאים להיכנס לכל נכס בשעות 08:00 - 18:00 ובשעת חירום בכל עת על מנת לבדוק אם מקוימות הוראות חוק עזר זה ולעשות כל מעשה שהמועצה מוסמכת לעשות עפ"י חוק עזר זה, לרבות להתקין, לבדוק, להחליף, לשנות ולהסיר כל רכיב ביוב.
(ב)	לא יעכב אדם ולא יפריע למהנדס או למי מטעמו להשתמש בסמכויותיו, המפורטות בס"ק א' לעיל.

[bookmark: H2_ביצוע_על_ידי_המועצה]ביצוע על ידי המועצה
14. 	(א)	לא מילא אדם במועד אחר הודעת דרישה, כאמור בחוק עזר זה, או ביצע עבודה מהעבודות המנויות בסעיפים 8 ו-9 לעיל, ללא היתר או בניגוד לתנאים שפורטו בהודעה, ראית המועצה או מי מטעמה לבצע את כל הדרוש ביצוע ולשם מילוי הוראות הודעת הדרישה ולגבות מאת אותו אדם את ההוצאות הכרוכות בכך, ובלבד שניתנה לו על כך התראה זמן סביר מראש.
(ב)	תעודה בחתימת המהנדס תהווה ראיה לכאורה בדבר גובה ההוצאות שהוצאו על ידי המועצה, כאמור בס"ק א' לעיל.

[bookmark: H2_תשלומי_פיגורים]תשלומי פיגורים
15[endnoteRef:5]. 	(א)	לא שולמו במועדם היטל או אגרה או כל תשלום אחר עפ"י חוק עזר זה, במלואם או חלקם, יתווספו לסכום המצוין בדרישת התשלום תשלומי פיגורים החל מהמועד שנקבע לתשלומו בחוק עזר זה ועד למועד התשלום בפועל, באותם תנאים ושיעורים הקבועים בחוק הרשויות המקומיות (ריבית והפרשי הצמדה על תשלומי חובה), התש"ם-1980 כפי תוקפו בישראל מעת לעת. [5:  במקור מופיע ס"ק (א) בלבד.] 


[bookmark: H2_הטלת_חיובים_מכוח_חוקי_עזר_קודמים]הטלת חיובים מכוח חוקי עזר קודמים
16. 	(א)	היתה המועצה מוסמכת לחייב בעל נכס בתשלום היטל קודם על פי חוק עזר קודם (להלן - החיוב הקודם), וזה לא נדרש על ידה, ישלם בעל הנכס למועצה, לפי דרישתה, את החיוב הקודם, וזאת בהתאם להוראות חוק העזר הקודם שמכוחו מוסמכת היתה המועצה/המועצה[endnoteRef:6] להטילו, ובכפוף להוראות סעיף קטן (ב). [6:  כך נכתב במקור.] 

(ב)	סכום חיוב קודם שישלם בעל נכס כאמור בסעיף קטן (א), ייקבע לפי תעריפי החיוב הקודם; 
לענין זה, "תעריפי החיוב הקודם" - התעריפים התקפים בעת היווצרות החיוב הקודם בתוספת הפרשי הצמדה מאותו מועד עד למועד התשלום בפועל.
(ג)	הוראת סעיף קטן (א), תחול ביחס לשטח הקרקע ושטח הבניין כפי שהיו במועד היווצרותו של החיוב הקודם; אין בתשלום חיוב קודם כאמור בסעיף קטן (א) כדי לגרוע מחובתו של בעל נכס לשלם היטל עבור בניה חדשה שנבנתה בנכס או שנתבקשה בנייתה לאחר מועד היווצרות החיוב הקודם, בהתאם לקבוע בחוק עזר זה.

[bookmark: H2_מסירת_הודעות]מסירת הודעות
17. 	מסירת דרישת תשלום לפי חוק עזר זה תהא בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם  בגיר העובד או המועסק שם, או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי אפשר לקיים את המסירה כאמור, תהא המסירה בדרך של הצגה במקום בולט לעין באחד המקומות האמורים או על הנכס שבו היא דנה.

[bookmark: H2_הצמדה_למדד]הצמדה למדד
18. 	סכומי ההיטלים והאגרות שנקבעו בחוק עזר זה, יעודכנו ב-16 בכל חודש שלאחר פרסומו של חוק עזר זה, (להלן - יום העדכון) לפי שיעור שינוי המדד שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

[bookmark: H2_מגבלת_גביה]מגבלת גביה
19. 	(א)	החל מיום 1.1.2015 הטלת היטל לפי חוק עזר זה תהא טעונה של מליאת המועצה ושל הממונה כהגדרתו בתקנון;
(ב)	החל מיום 1.1.2014 הטלת אגרה לפי חוק עזר זה תהא טעונה אישור של מליאת המועצה ושל הממונה כהגדרתו בתקנון;

[bookmark: H2_ביטול]ביטול
20. 	חוק עזר לאלפי מנשה (אגרת ביוב), התשמ"ו-1986 - בטל.

[bookmark: H2_הוראת_שעה]הוראת שעה
21. 	(א)	על אף האמור בסעיף 19(א), יעודכנו סכומי ההיטלים שנקבעו בחוק עזר זה, במועד פרסומו של חוק עזר זה (להלן - יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש אוקטובר 2009.
(ב)	על אף האמור בסעיף 19(ב), יעודכנו סכומי האגרות שנקבעו בחוק עזר זה, במועד פרסומו של חוק עזר זה (להלן - יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש דצמבר 2008.

[bookmark: H2_איסור_פגיעה_בביוב]איסור פגיעה בביוב
22. 	לא יפגע אדם בביוב השייך למועצה.

[bookmark: H2_תחילת_תוקף]תחילת תוקף
23. 	תחילתו של חוק עזר זה מיום פרסומו על לוח המודעות במועצה ובקובץ חוקי העזר של המועצה.




תוספת ראשונה
היטל ביוב
(סעיף 3)
	[bookmark: ColumnTitle_1]
	
	שיעורי ההיטל בשקלים חדשים

	
	
	ביב ציבורי
	ביב מאסף
	מכון טיהור
	סה"כ

	1.
	קרקע
	

	
	לכל מ"ר משטח הקרקע
	18.30
	11.96
	5.19
	35.45

	2.
	בנין
	

	
	לכל מ"ר משטח הבנין
	30.35
	19.85
	8.62
	58.82




תוספת שניה
אגרת ביוב
(סעיף 10)
	[bookmark: ColumnTitle_2]אגרת ביוב
	שיעור האגרה
בשקלים חדשים
למ"ק מים

	נכס למגורים
	

	
	אגרת תפעול - 
	1.44

	
	אגרת טיהור - 
	0.82

	
	אגרת קרן שיקום - 
	0.46

	
	סה"כ אגרת ביוב - 
	2.72

	
	

	נכסים אחרים
	שיעורי האגרה
בשקלים חדשים
למ"ק מים

	
	אגרת תפעול - 
	1.65

	
	אגרת טיהור - 
	0.82

	
	אגרת קרן שיקום - 
	0.53

	
	סה"כ אגרת ביוב - 
	3.00




נתקבל, 10.10.2011

אליעזר חיסדאי
ראש המועצה המקומית אלפי מנשה

נתאשר, 8.11.2011

אבנר כהן, הממונה 











